Diari Oficial de la Generalitat Valenciana


Sumari del DOGV 2925, del 07-02-1997 (1997/837281)

RESOLUCIÓ de 9 de desembre de 1996, del conseller d'Obres Públiques, Urbanisme i Transports, relativa a la modificació del Pla Parcial Camp Olivar del Pla General d'Ordenació Urbana de Godella (València).
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2925

Data del DOGV
:   07-02-1997

Secció del DOGV
:   ALTRES DISPOSICIONS

Número del document
:   1997/837281


Data del document
:   09-12-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 9 de desembre de 1996, del conseller d'Obres Públiques, Urbanisme i Transports, relativa a la modificació del Pla Parcial Camp Olivar del Pla General d'Ordenació Urbana de Godella (València).  
Vist l'expedient relatiu a la modificació del Pla Parcial Camp Olivar del Pla General d'Ordenació Urbana de Godella. I, d'acord amb els següents,  
Antecedents de fet  
Primer  
L'expedient es va aprovar inicialment el 26 de març de 1996 i, després del pertinent període d'exposició al públic, durant el qual no es van presentar al·legacions, es va aprovar provisionalment el 28 de maig de 1996.  
Segon  
El projecte consta de memòria informativa i justificativa, plànols d'informació i d'ordenació, estudi economicofinancer, programa d'actuació urbanística i normes urbanístiques.  
També, consta còpia del conveni urbanístic signat per l'alcalde de Godella amb el representant legal de la mercantil Sonita SA, i es compleix així el que disposa la disposició addicional quarta de la Llei 4/1992, del Sòl No Urbanitzable.  
Tercer  
Godella compta amb Pla General d'Ordenació Urbana (PGOU), aprovat definitivament per la Comissió Territorial d'Urbanisme de València en sessió celebrada el 24 de juliol de 1990, el qual inclou entre les seues determinacions l'assumpció del Pla Parcial Camp Olivar que va ser aprovat definitivament el 10 de novembre de 1983. Aquest planejament parcial va ser modificat el 27 de juliol de 1992 per tal d'alterar els usos d'un equipament, i unificar-ne els esportius i els culturals.  
Quart  
La Comissió Territorial d'Urbanisme de València, en sessió celebrada el 18 de juliol de 1996, va adoptar l'acord de deixar sobre la mesa l'expedient relatiu a la modificació del PGOU de Godella en l'àmbit del Pla Parcial Camp Olivar, atesa la falta de l'informe preceptiu que l'Ajuntament de Paterna ha d'emetre sobre el particular ja que afecta part del seu terme municipal.  
Amb dates 6 i 23 d'agost d'aquest any, van entrar als serveis territorials d'Urbanisme de València, sengles còpies de l'informe en qüestió, enviades pels ajuntaments de Godella i Paterna respectivament. L'esmentat informe, aprovat pel ple de l'Ajuntament de Paterna en sessió celebrada el 30 de maig de 1996, s'ha emés en sentit negatiu, per vàries raons, que en síntesi són les següents:  
1ª. Se suprimeix la possibilitat d'edificació de cinc habitatges.  
2ª. Els costos de manteniment de la zona verda corren a càrrec de l'Ajuntament de Paterna.  
3ª. S'altera la coherència tipològica que preveu el PGOU de Paterna.  
Atès el desacord entre els municipis es va procedir, d'acord amb l'article 38.2.c) de la Llei Reguladora de l'Activitat Urbanística, a la realització d'una reunió conjunta entre els representants municipals, presidida pel director general d'Urbanisme i Ordenació Territorial de la COPUT, que va tenir lloc a la seu de la Comissió Territorial d'Urbanisme de València el dia 2 d'octubre de 1996. La conclusió extreta de la dita reunió va ser mantenir per a la zona en conflicte l'ordenació que preveu el PGOU de Paterna, i condicionar l'efectivitat d'aquest tràmit a l'adopció per l'Ajuntament de Godella d'un acord plenari en el sentit expressat.  
Amb data 8 de novembre de 1996, entra en la Comissió Territorial d'Urbanisme de València el certificat de l'acord del ple de l'Ajuntament de Godella, de data 29 d'octubre de 1996, pel qual es reiterava en el criteri d'ordenació mantingut des de l'inici de l'expedient, sense alterar per tant l'ordenació, i deixava sense efecte l'opinió del seu representant manifestada en la reunió citada anteriorment.  
Cinquè  
La Comissió Territorial d'Urbanisme de València, reunida en sessió de 27 de novembre de 1996, va informar favorablement l'expedient de referència "encara que pel que afecta al PGOU de Paterna es mantindrà l'ordenació que aquest preveu, i s'elevarà al conseller d'Obres Públiques, Urbanisme i Transports una proposta d'aprovació definitiva; s'entendran implícites en aquesta resolució les bases de coordinació interadministrativa que estableix l'article 38 de la LRAU".  
Sisè  
Amb data 5 de desembre de 1996, aquesta Conselleria d'acord amb el dictamen del Servei de Coordinació Territorial i a proposta de la Direcció General d'Urbanisme, va informar favorablement l'aprovació definitiva d'aquesta modificació de Godella.  
Fonaments de dret  
Primer  
Respecte del procediment, en aquest cas, s'han observat les prescripcions legalment establertes per a les modificacions de Planejament Parcial d'aquesta índole, que estan constituïdes pels articles 38 i 39 per remissió del 54 i 55 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Així mateix, s'han demanat els diferents informes preceptius.  
Segon  
Quant al fons de l'assumpte, l'objecte d'aquesta modificació consisteix en alterar algunes determinacions i paràmetres urbanístics pel que fa a l'àmbit territorial del Pla Parcial Camp Olivar de Godella, que afecte en part el terme municipal de Paterna, ja que el mòbil d'aquesta actuació és el conveni urbanístic subscrit per l'Ajuntament de Godella i la mercantil Sonita SA, de data 3 de març de 1994. La dita modificació conté 16 punts que s'analitzen a continuació detalladament. En realitat, l'objectiu final és legalitzar una sèrie d'irregularitats urbanístiques existents en l'àmbit en qüestió, referents sobretot a qüestions de volumetria i alineacions.  
Per tal de solucionar la discrepància entre els municipis afectats procedeix fixar les Bases de Coordinació Interadministrativa, i compatibilitzar l'exercici sobre el territori de les competències dels ens públics afectats.  
L'apreciació més important que sorgeix d'aquest expedient és la relativa a l'afecció que amb aquesta modificació es produeix en el PGOU de Paterna. La incidència que es produeix afecta un canvi de qualificació del sòl, atès que el planejament de Paterna estableix una tipologia d'habitatge unifamiliar aïllada en parcel·la de 500 m2, mentre que el projecte que ens ocupa el sòl està classificat com a urbà i qualificat com a zona verda, amb una extensió aproximada de 2000 m2.  
Pel que s'ha dit anteriorment, les bases de coordinació per a la resolució del conflicte poden basar-se en els criteris següents:  
a) L'objectiu de la modificació.  
De l'estudi de la modificació s'aprecia que el resultat final d'aquesta produeix un increment de les dotacions i una reducció considerable del nombre d'habitatges, la qual cosa és coherent ja que l'objecte final és la regularització d'actuacions urbanístiques il·legals.  
b) L'entitat de la zona verda en litigi.  
La zona verda en qüestió té una superfície aproximada de 2000 m2, l'entitat de la qual, dins del conjunt del Pla Parcial, suposa un 7% de les zones verdes previstes, i un 4% sobre el total dotacional, i és significatiu que la superfície total dotacional s'incrementa respecte de la previsió en el planejament vigent.  
c) La funcionalitat de la dita zona verda.  
La Comissió Informativa de la Comissió Territorial d'Urbanisme de València, en sessió celebrada el 24 de març de 1992, va emetre informe previ sobre l'expedient en qüestió, que pel que fa a les zones verdes deia el següent:  
"Quant a la nova disposició d'espais lliures i zones verdes, aquestes hauran de satisfer el que estableix el Reglament de Planejament quant a la seua funcionalitat. La tramitació requerirà dictamen del Consell d'Estat".  
Dictamen del Consell d'Estat que en l'actualitat a la Comunitat Valenciana ha estat substituït pel del Consell Superior d'Urbanisme, i que d'acord amb el que estableix la disposició transitòria novena de la LRAU 6/94, fins que es constituesca l'exercici de les seues funcions correspon al conseller d'Obres Públiques, Urbanisme i Transports, amb l'informe previ de les comissions territorials d'Urbanisme.  
d) El compliment de l'estàndard.  
En el projecte presentat s'aprecia que la nova ordenació compleix els paràmetres dotacionals, fins i tot en el supòsit de reduir-se les dotacions de zones verdes en uns 2.000 m2 (corresponents a la zona en litigi).  
Per tot l'anterior, prenent com a criteris de coordinació els expressats, sembla evident que no s'aprecia com a necessària una zona verda de 2000 m2 en l'àmbit del Pla Parcial Camp Olivar de Godella, per això per tal de compatibilitzar en el territori les competències dels ajuntaments de Paterna i Godella, el més convenient és mantenir sobre la zona en litigi l'ordenació que preveu el PGOU de Paterna, ja que la nova ordenació satisfà els principis rectors de l'activitat urbanística, com també els estàndards aplicables de qualitat de l'ordenació.  
També, és de destacar l'elevació de l'edificabilitat dels habitatges resultants, per això cal assenyalar que qualsevol canvi futur durà aparellat necessàriament un nou estudi de les dotacions de l'àmbit d'actuació, per tal d'adequar-les a la legislació aplicable en el seu moment.  
Tercer  
Entrant en l'estudi concret dels diversos punts objecte de modificació convé precisar que en aquest apartat s'inclouen els punts I, II, III, IV i V, que tenen com a aspecte comú tractar la modificació de diverses alineacions, i també les amplàries d'alguns carrers; en concret afecten el carrer de Buganvillas (variant-ne l'alineació en la confluència amb el carrer de l'Ermita Nova, a més d'establir-se condicions per a la seua urbanització), el carrer de l'Ermita Nova (reduint-ne l'amplària de 15 m a 13'5 m), el carrer per als vianants (incrementant-ne l'amplària i passa de tenir 5 m a tenir-ne 7'5 m) i el carrer de les Begònies (se'n redueix l'amplària de 12 a 11'30 m, i també la longitud en 10m). Del conjunt d'aquests punts no s'aprecien inconvenients ni deficiències que n'impedesquen l'aprovació.  
El segon apartat afecta els equipaments i s'hi inclouen els punts VI, VII, VIII, IX, X, XI i XII, el contingut comú dels quals és tractar la modificació de diversos aspectes relatius a les dotacions legalment exigibles; en concret afecten l'equipament comercial situat en la confluència dels carrers de l'Ermita Nova i Buganvillas (es redueix en 141'6 m2), també l'equipament comercial situat en la parcel·la especial (que se suprimeix), les àrees de jocs de xiquets (es creen dues àrees: una al carrer de Murta i una altra en la sendera per als vianants), les zones verdes (se'n remodelen algunes i se'n creen altres de noves), l'equipament esportiu corresponent als carrers de Murta i de les Begònies (se'n varia la situació per tal de connectar-lo millor amb l'equipament esportiu ja existent), la variació de la guarderia (que passa del carrer de les Acàcies al carrer de l'Ermita Nova) i la creació d'un equipament públic en la parcel·la B-4, al carrer de l'Ermita Nova enfront del carrer Buganvillas, amb una superfície de 4131 m2. Del conjunt d'aquestes modificacions no s'aprecia un detriment de dotacions, i es compleixen els paràmetres legalment exigibles, a més d'apreciar-se'n un increment global.  
En l'últim apartat, s'inclouen els punts XIII, XIV, XV i XVI, que tenen com a objecte comú definir diversos paràmetres edificatoris que incideixen en el còmput de l'edificabilitat; en concret s'incrementa l'edificabilitat de les parcel·les B-2, P-3 i P-4 en uns 2808 mý límit, es reconverteix l'edificabilitat comercial en residencial (si bé és cert que s'incrementa aquesta última) en la parcel·la especial, es redefineixen els paràmetres constructius alhora, i s'ordenen les construccions per damunt de la cornisa, quedant clar que aquestes computen a efectes d'edificabilitat. Tots aquests aspectes no produeixen un increment de l'edificabilitat global, per la qual cosa es pot procedir a l'aprovació, sense les mesures compensatòries que exigeix l'article 55.3 de la LRAU 6/94.  
En definitiva, amb la nova ordenació, sense que afecte el municipi de Paterna, se satisfan els principis rectors de l'activitat urbanística, com també els estàndards legals de qualitat de l'ordenació, d'acord amb els criteris bàsics de coordinació fixats en aquesta resolució.  
Quart  
D'acord amb l'article 40.2 de la Llei 6/1994, Reguladora de l'Activitat Urbanística, no s'aprecien objeccions ni impediments urbanístics legals que obstaculitzen l'aprovació definitiva d'aquesta modificació del PGOU de Godella, sense que això afecte l'ordenació que estableix el PGOU de Paterna.  
Cinquè  
El conseller d'Obres Públiques, Urbanisme i Transports és competent per a l'aprovació definitiva d'aquest expedient, d'acord amb el que estableix l'article 55.6 de la Llei Reguladora de l'Activitat Urbanística, amb relació a la disposició transitòria novena d'aquesta Llei i l'article 6.d) del Decret 77/96, de 16 d'abril, pel qual s'aprova el Reglament d'Òrgans Urbanístics de la Generalitat Valenciana.  
A més, que en aplicació del que disposen les anteriors normes, amb relació a l'article 38 de la Llei Reguladora de l'Activitat Urbanística i l'article 6.k) del Reglament d'Òrgans Urbanístics de la Generalitat Valenciana, correspon al conseller d'Obres Públiques, Urbanisme i Transports la fixació de les bases de coordinació interadministrativa en els casos de desacord entre municipis limítrofs.  
Vists els preceptes legals esmentats i altres de general i pertinent aplicació, d'acord amb l'informe de la Comissió Territorial d'Urbanisme de València, resolc:  
Aprovar definitivament la modificació del Pla Parcial Camp Olivar del Pla General del municipi de Godella, sense que això afecte l'ordenació prevista en el municipi de Paterna que es manté en vigor sobre la dita zona, d'acord amb els criteris bàsics de coordinació fixats en aquesta resolució.  
Aquesta resolució entrarà en vigor el mateix dia en què es publique en el Diari Oficial de la Generalitat Valenciana. La dita publicació n'evita la notificació individualitzada.  
Contra aquesta resolució, que posa fi a la via administrativa, es podrà interposar recurs contenciós administratiu, davant la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquesta. Per a la interposició del mencionat recurs serà requisit imprescindible que amb caràcter previ el recurrent en comunique a aquest òrgan la interposició, d'acord amb el que preveuen els articles 57.2.f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici que puga exercitar qualsevol altre recurs que considere oportú.  
València, 9 de desembre de 1996.- El conseller d'Obres Públiques, Urbanisme i Transports: Luis Fernando Cartagena Travesedo.